חוק להקפאת כספים ששילמה הרשות הפלסטינית בזיקה לטרור מהכספים המועברים אליה מממשלת ישראל, התשע"ח–2018
הצעת חוק פרטית, הכנסת ה-20
פורסם: ספר החוקים, חוברת 2730, עמ' 732, 2018-07-08T00:00:00+03:00
חוק להקפאת כספים ששילמה הרשות הפלסטינית בזיקה לטרור מהכספים המועברים אליה מממשלת ישראל, התשע"ח-2018 התקבל בקריאה השנייה והשלישית ביום י"ט בתמוז התשע"ח (2 ביולי 2018).

בנספח להסכם הביניים הישראלי-פלסטיני, המכונה "פרוטוקול פריז", נקבע כי לישראל ולרשות הפלסטינית תהיה מעטפת מכס אחידה. לפי ההסכם, שתוקפו עוגן גם בחוקי מדינת ישראל, ישראל גובה עבור הרשות הפלסטינית כספי מסים, ומעבירה לה מדי חודש את הכספים שגבתה עבורה. בתוך כך, הרשות הפלסטינית מעבירה מדי חודש סכומי כסף גדולים למחבלים ולבני משפחותיהם.

החוק קובע כי בסוף כל שנה יביא שר הביטחון לאישור הקבינט דו"ח המפרט את סך הכספים ששילמה הרשות הפלסטינית למחבלים ולבני משפחותיהם בשנה שחלפה. בשנה שלאחר מכן, מתוך הכספים שישראל מעבירה לרשות הפלסטינית בהתאם לפרוטוקול פריז, יוקפא בכל חודש סכום בשיעור של 1/12 מהסכום שנקבע בדו"ח של שר הביטחון. רק אם בדו"ח של שר הביטחון ייקבע כי הרשות הפלסטינית הפסיקה את התשלומים, יהיה רשאי הקבינט להחליט על העברת הסכום שהצטבר לרשות הפלסטינית, כולו או חלקו.